Егетне армиядән көтү җиңел эш түгел...

	Армия хезмәте егетләр өчен генә түгел, ә сөйгәннәрен зарыгып көтүче кызлар өчен дә зур сынау. Сөеклеләре белән очрашу, күрешү, аның хәрби хезмәттәге тормышыннан хәбәрдар булу өчен әллә ниләр майтарырга сәләтле алар.	 Әлбәттә, кызлар арасында да төрлесе бар. Тыйнаграклары сөйгәннәренә хат язып, бүләкләр җибәреп, аның хәрби хезмәттән тизрәк әйләнеп кайтуын сабыр гына көтә. Кыюраклары исә, әбиләр әйтмешли, җәһәннәм тишегендәге хәрби частьләрдә дә тиешле кешеләр белән тиешле элемтәләр урнаштыра белә.

Егетләре белән бергә кызлар да хезмәт итә

Минем Фәнисә исемле таныш кызым бар. Узган елның декабрь аенда егетен армия сафларына озатты ул. Шул көннән башлап кыз сөекле Динары белән бергә хәрби хезмәткә китеп барды кебек. Мәхәббәт турындагы җыр һәм киноларны хәрби хезмәт турындагы сериаллар, фильмнар, җырлар алыштырды. Хәрбиләрдә кулланыла торган билгеләмә, терминнарның барысын да ятлап бетерде бугай инде.

Динар хәзерге вакытта Екатеринбург янындагы бер хәрби частьтә өйрәтү курслары уза.Фәнисә исә андагы командирлар, сержантларның исемнәрен, ротаның тормышы, солдатларның көн тәртибе, кылган гамәлләре турында егетенә караганда да күбрәк белә.

Сержант аша егетенең хәлен белешә

Динар армиягә китү белән ул социаль челтәрләрнең берсендә егете хезмәт итәчәк часть һәм ротаның төркемен эзләп тапты. Шундагы егетләр-кызлар белән аралаша торгач, күрше роталардагы ике сержантның телефон  номерларын алуга да иреште (гади рядовойлардан аермалы буларак, алар телефоннан теләсә кайчан сөйләшә ала). Шуларга шалтыратып, танышып, сөйгәненең күрше роталарның берсендә булуын, аның өчен бик борчылуын, сагынуын аңлатты. Егетләр Фәнисәгә булышырга сүз бирде һәм берничә көннән соң Динары хемәт иткән ротадагы икенче бер сержантның телефон номеры кызның кулында иде инде.

Анысы белән дә уртак телне тиз тапты кыз. Җитмәсә, сержант та Казаннан булып чыкты. Фәнисәгә Динар турындагы барлык яңалыкны хәбәр итеп тора хәзер. Сержантның сөйләвенә караганда, Динар үзен беренче көннән үк тырыш, максатчан һәм гадел итеп күрсәткән. Шуңа күрә, аны барысы да, бигрәк тә «бабайлар» хөрмәт итә икән.

Армиягә барып хәл белеп кайту өчен – 11 мең сум

Бер көнне Фәнисә сөеклесе янына барып, аны күреп кайтырга тәвәккәлләде. «Икенче курста гына укыйсың бит әле син, саташма, берүзең белмәгән җиргә курыкмыйча ничек чыгып китмәкче буласың? Егетеңнең хезмәткә киткәненә ике ай гына булды бит, ярты ел узгач барырсың», дигән үгетләүләрне дә ишетмәде ул - юлга әзерләнә башлады. Тимер юл вокзалына барып, билет юллап кайтты, аннары дус сержантларының берсенә шалтыратып, тимер юл вокзалыннан каршы алуларын үтенде. Сержантларның икенчесе исә аңа кунарга очсызрак фатир эзләп табарга булышты (андагы бистәдә халыкка эш юк ди, солдатлар янына килүчеләрне кундыру хисабына яшиләр икән, шуңарга бер төн кунып чыгу якынча 900-1000 сум тора). Ашлар, камыр ризыклары пешереп, сержант-командирларга күчтәнәчләр җыеп, юлга кузгалды танышым.

Сәфәрдән йөреп кайткач ул безгә сөйләп утырды - егете янына барып кайту өчен кесәсеннән 11 мең сум акча чыгарып салырга туры килгән аңа. Аның каравы, Динар ротасының җитәкчеләре бик кәнагәть калган. Чәк-чәкләр, конфетлар, башка камыр ризыклары күңелләренә хуш килгән ахрысы - бер генә көнгә җибәрергә сүз биргән рота командиры Динарны сөеклесе кулына, хәтта, 48 сәгатькә тапшырган.

P.S. Тиздән Динарны хәрби хезмәткә әзерләү курсларыннан башка урынга күчерергә тиешләр. Шуңа күрә, әлегә Фәнисәнең эше бик тыгыз - сөйгәнен туган җиренә якынрак урынга җибәрсеннәр өчен сержантлар белән сөйләшүләр алып бару белән мәшгуль кыз  
	Рәмзия ЗАКИРОВА	
Интертат.ру

	№   | 23.02.2013	


